Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 168/06)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: artikel 5

BOB ( ) BGB (x)

Nationalt sagsnummer: 105/00

1. Medlemsstatens ansvarlige myndighed Navn: Direcção-Geral do Desenvolvimento Rural

Adresse: Av. Defensores de Chaves, n.o 6, P-1049-063 Lisboa

Tlf. (351) 213 18 43 00

Fax (351) 213 52 13 46

2. Ansøgende sammenslutning 2.1. Navn: Federação Agrícola dos Açores CRL

2.2. Adresse: Av.a Álvaro M. Homem, 31, P-9700-017 Angra do Heroismo, Terceira Açores

Tlf. (351) 295 62 83 50

Fax (351) 295 62 83 50

2.3. Sammensætning: producent/forarbejdningsvirksomhed (x) andet ( )

3. Produktets art: Kategori 1.1 - Fersk kød og slagteaffald.

4. Varespecifikation: (sammenfatning af betingelserne i artikel 4, stk. 2).

4.1. Navn: Carne dos Açores.

4.2. Beskrivelse: Kød hidrørende fra kvæg, der er født, opvokset og slagtet i den selvstyrende region Azorerne i overensstemmelse med de lokale traditionelle metoder. Afhængigt af dyrenes køn og alder ved slagtningen skelnes der for Carne dos Açores mellem tre produkttyper - Carne de vitela dos Açores (han- og hundyr, der slagtes, når de er ni måneder gamle eller vejer 180 kg), Carne de Novilho dos Açores (handyr, der slagtes op til en alder af 24 måneder og har en slagtevægt på over 180 kg) og Carne de Novilha dos Açores (hundyr, der slagtes op til en alder af 30 måneder og inden første kælvning, og som vejer mere end 175 kg). Carne de Vitela dos Açores er mørt og har en lys rosa farve. Det har en let intramuskulær fedtmarmorering og er meget saftigt. Kødets aroma og smag er meget karakteristisk, hvilket skyldes græsningen og foderet i forbindelse med den traditionelle opdrætsmetode. Slagtekroppene falder inden for kategorierne E, U, R og O i EUROP-handelsklasseskemaet for kvægslagtekroppe, og fedtningsgraden er meget ringe (klasse 2 og 3 i det nævnte skema). Fedtet er hvidt til elfenbensfarvet og har en fast konsistens. Carne de Novilho og Novilha dos Açores er mørt og rødt. Det har en let intramuskulær fedtmarmorering, er meget saftigt og har en karakteristisk aroma og smag, hvilket skyldes græsningen og foderet. Novilho-slagtekroppene falder inden for kategorierne E, U, R og O i EUROP-handelsklasseskemaet for kvægslagtekroppe, og fedtningsgraden er meget ringe (klasse 2 og tre i det nævnte skema). Undtagelsesvis kan der i år med mindre fodermængder være tale om en klassificering i klasse 1. Fedtet er hvidt til elfenbensfarvet og har en fast konsistens. Carne de Vaca dos Açores er mørt, mørkerødt og har en let intramuskulær fedtmarmorering. Det er meget saftigt og har en karakteristisk aroma og smag, hvilket skyldes græsningen og foderet. Slagtekroppene falder her inden for kategori O i EUROP-handelsklasseskemaet for kvægslagtekroppe, og fedtningsgraden er ringe (klasse 1, 2 og 3 i det nævnte skema).

4.3. Geografisk område: Carne dos Açores hidrører fra kvæg, der fødes, opdrættes og slagtes på de øer, som tilsammen udgør Azorerne: Santa Maria, São Miguel, Terceira, São Jorge, Graciosa, Pico, Faial, Flores og Corvo.

4.4. Bevis for oprindelse: Anvendelsen af den geografiske betegnelse er forbeholdt slagtekroppe hidrørende fra dyr, som er født og opdrættet i bedrifter, der er beliggende i det angivne geografiske område. De pågældende bedrifter skal råde over det registrerings- og identifikationssystem for dyr, der er beskrevet i varespecifikationerne, og være underlagt den kontrol- og certificeringsordning, som er beskrevet i "Regras de Controlo e Certificação da Carne dos Açores" (regler for kontrol og certificering af kød fra Azorerne).

4.5. Fremstillingsmetode: Slagtekroppene produceres ved slagtning og opskæring af kvæg, der er født og opdrættet i overensstemmelse med de traditionelle metoder og slagtet i det afgrænsede geografiske område. Slagtningen finder sted i autoriserede slagterier i produktionsområdet. Dyrene slagtes uden afbrydelser i serier, som sammensættes ved indgangen til slagteriet af dyr fra forskellige bedrifter. Afblødning og udtagning af organer sker umiddelbart efter bedøvelsen, som er obligatorisk. Slagtningen overværes altid af en kontrollant fra certificeringsorganet eller en behørigt bemyndiget repræsentant for dette, der er ansvarlig for identificeringen af slagtekroppene. Efter slagtningen undersøges kroppene, hvorpå de nedkøles, indtil temperaturen i de inderste muskellag kommer ned på 7 °C (± 1 °C) i en periode på 24 timer. Indtil afsendelsen opbevares slagtekroppene ved 2-4 °C og en relativ luftfugtighed på mellem 85 og 90 %. Modningen i kølerum varer normalt 7 dage, men det er tilladt at tage slagtekroppene ud til salg fra tredjedagen efter slagtningen. Den gennemsnitlige PH-værdi i de første 24 timer efter slagtningen skal være under 6, og nedfrysning er forbudt inden salg til den endelige forbruger.

4.6. Tilknytning: Dette produkt er fremstillet under hensyntagen til ønsket om at opretholde de gamle opdrætstraditioner og de særlige træk ved kvægbruget på Azorerne. Azorerne har et naturligt produktionssystem, som gør det muligt at opretholde en sund balance mellem den animalske produktion og økosystemet på de forskellige øer. Kvæget opdrættes, som de traditionelle metoder foreskriver, på Azorernes græsningsarealer, hvis høje kvalitet skyldes det særlige samspil mellem vegetation og klima. Azorernes græsningsarealer spiller en helt afgørende rolle for denne øgruppes landbrug, både på grund af deres udstrækning og deres frugtbarhed og den store kvægbestand, man finder her. I skrifter og dokumenter, der går helt tilbage til det 16. århundrede, henvises der til den høje kvalitet af oksekødet fra Azorerne, som ikke skyldes anvendelsen af en bestemt race, men derimod de metoder, der anvendes til fremstillingen af dette kød.

4.7. Kontrolinstans: Navn: IAMA - Instituto de Alimentação e Mercados Agrícolas

Adresse: Rua do Passal, n.o 150, P-9500 Ponta Delgada.

4.8. Mærkning: Obligatoriske angivelser: "Carne dos Açores - Geografisk Betegnelse" og et behørigt nummereret garantimærke med produktets og certificeringsorganets navn.

4.9. Krav i nationale bestemmelser: Alle gældende bestemmelser i gældende national lovgivning og EU-lovgivningen.

EF-nr.: G/PT/00155/2000.09.14.

Dato for modtagelse af den fuldstændige ansøgning: 23. juli 2001.